柳含烟
唐·毛文锡

隋堤柳，汴河旁。夹岸绿阴千里，龙舟凤舸木兰香。锦帆张。因梦江南春景好，一路流苏羽葆。笙歌未尽起横流，锁春愁。河桥柳，占芳春。映水含烟拂路，几回攀折赠行人。暗伤神。乐府吹为横笛曲，能使离肠断续。不如移植在金门，近天恩。章台柳，近垂旒。低拂往来冠盖，朦胧春色满皇州。瑞烟浮。直与路边江畔别，免被离人攀折。最怜京兆画蛾眉，叶纤时。御沟柳，占春多。半出宫墙婀娜，有时倒景醮轻罗。曲尘波。昨日金銮巡上苑，风亚舞腰纤软。栽培得地近皇宫，瑞烟浓。